정조 6년 · 목
予曰。夜下備忘。卿等見之乎。領議政徐命善曰。臣等果奉覽矣。予曰。今日次對。專爲此事而命行。當先爲下敎矣。臺啓停連。固非自上所可干涉。然至於今番事。予有不得不諭者。頃日次對時筵敎。蓋出於憂慨世道之意。判府事胥命批旨中。回戀宿處云者。亦不過泛言時象。而臺臣忽發重臣之啓。拈出批旨中句語。作爲罪案。不先不後。發於此日者。可謂公議乎忠憤乎。予之伊日下敎。便作臺臣之前茅。忽擠重臣於坑塹。果使重臣有可罪之事。則以傳敎處分足矣。何必借臺臣之口而爲之乎。所謂懲討者。必曰君讎國賊。而今番臺啓。可謂君羞國恥也。都憲之侄。連登筵席。故日前以湔羞雪恥之意。予果有所下敎。使之往傳其叔矣。大抵三司之啓。卽一國之公議。所以明是非而正義理也。藉令眞有國賊。若因傳敎而發啓。則是迎合也謟諛也。此路一開。後弊難防。後世之人。亦將以爲如何耶。前左相位在三事。董率百僚。而罪人逆節旣露之後。乃欲引嫌者。事欠謹愼。跡涉如何。故予果以無隱之意。諭於筵中。而爲憲臺臣之發啓。至以謟諛爲敎。則臺臣親承此敎。卽日發啓者。固極非矣。而至於重臣事。尤豈非意外乎。重臣言論。自來太激。以討逆一事。作爲已任。今乃以此重臣謂之惡逆。豈成說乎。澤徵逆節未彰之前。驟看其疏。則人之見欺。亦無足怪。伊日重臣筵奏。不必爲罪案。況以首堂參於鞫坐。所究問者澤白也。所鉤得者最翊也。有何可罪之端。而直欲驅之於罔測之科乎。所謂嚴懲討者如此。亦不見笑於彼重臣乎。予之平日眷注於此重臣。豈可與發啓之前諫長比而方之也。前諫長跡在近密。作此擧措。豈不放恣之甚乎。前都憲金履素。自鄕上來。不知裏面。凡事想必有相議者。故予於頃日賓筵下敎曰。禍人家國者。必此輩云爾。則沈念祖之聽若不聞。身自發啓。殆如自發之不得自停者然。不體筵敎。便同角勝。萬萬無嚴。故竄配之典。實出杜後弊正人心之意也。予之今日下敎。非但爲一重臣而已。亦非强迫臺臣也。予之本意。如是洞諭。臺臣亦不思發揮闡明之道耶。卿等之意以爲如何。命善曰。似當有公議矣。予曰。臺臣遞罷。亦甚煩數。故諸臺疏章。姑不賜批。而其中申禹相上疏措語。極涉駭異。至謂盤劍之賜。渠焉敢逭云。至於李判府事。論以半生負犯云者。實未知指意之何在。而世道如此。予欲無言矣。向日筵敎。果出無隱之意。而若知事端之至此。則予何可提敎乎。近來所謂討逆。皆是謄傳古紙。而或有新語。則如申禹相者又有之。豈不可怪乎。優容臺閣。卽予本意。而今因此事。大則竄配。小則罷削。此固可悶。而朝廷之上。構捏成習。忽於討逆者爲逆。過於討逆者又爲逆。今日擠一人。明日逐一人。則見今朝臣。餘者無幾。而若此不已。則又將空朝廷而後已。此豈細憂也哉。大抵朝廷擧措。順天理而合人心。則世道可以底定。亂賊可以知懼。觀於前史。宋國微弱。遼金强盛。而特以無隙可乘四字。宋賴以安。蓋以擧措之得宜也。目今急務。政在於此。故予於前後筵中。累以惓惓不已。卿等亦各體念。毋或少忽也。右議政李福源曰。近來則輒因事端。加以惡逆之名。實爲可悶矣。予曰。惡逆二字。是何等罪名也。若有眞贜則固無奈何。不然則何何構虛捏無。驅人於惡逆之科乎。予之嫉惡之性太過。一自沈念祖事後。心甚不平。渠以何等人。乃敢作福作威耶。大抵朝廷動靜。先自近臣知。念祖在近密而作此擧。疏逖之人。不知裏面。將以爲如何耶。其日發啓之意。似必出於恐作兩截人。而獨不念貽累上躬乎。聞渠有䔍老兩親云。非不念其情理。而竄配之典。所以正人心也。至於李泰永之疏救。極爲放恣。然以我愛禮之意。只施罷職之典。而若又有繼發者。則沈念祖一番拿問然後。人心可定。是非可明。予之此敎。亦出於爲念祖全保之意也。念祖則重臣必當熟知其平生。而今爲發啓主人。誠莫曉其故矣。予之所以期待重臣者。以其有向國之心也。頃日右相所奏。實是公心矣。重臣每有信心發口之病。故筵中妄發之言。一日亦爲累次。不可以此爲此人之罪。至於今番事。尤無可執之端。而乃以窩窟中窩窟。根柢上根柢。直歸之於此重臣。此何事也。重臣曾於 先朝。以玉堂陳箚。以奉行請討爲言。伊時特賜優批而嘉納之。至今追思。不勝欽仰。若使此人。因予下敎。橫被惡逆之名。則予將爲 先朝罪人矣。登筵諸臣。咸須聽之。予言至此。更何多諭。臺閣之臣。諒而爲之也。命善曰。臣與右相。旣有親査之嫌。新卜時有所陳㦝。而惟以前左相共議國事爲幸矣。今則左相被譴。見今備位。只臣等二人而已。右相則新卜不久。今若許副。有損國體。至於臣身。于今六年。了無報效之事。徒積僨誤。伏願亟命斥退。予曰。卿言過矣。卿之所以爲不安者。予豈不知。而卿等若退去。則予將誰與爲國乎。前左相雖有所遭。亦豈久捨乎。更勿控辭焉。命善曰。臣之今日陳㦝。實非得已。惟願特賜生成之澤。福源曰。領相以嫌避爲達。而相避之法。在下當遞。況臣之才器。初豈近似於此職乎。殿下初旣以特恩而進用。今又以特恩而體諒。不勝懇祝。予曰。卿之所奏。尤涉過矣。左相所遭。不過一時之事。鼎席非久當備。卿等勿以爲慮而過辭也。福源曰。臣之所陳。非但以公格言也。惟願卽賜體諒。予曰。卿之處位。與首相有異。且枚卜未久。有何奇謨異策之可以建白乎。享官之役。卿旣行之。試官之任。卿有難强之義。則他大臣之分勞。有何妨也。卿等須勿巽讓。弘濟時艱可也。命善曰。當此鞫獄未收殺之時。何敢屢陳。而位是具瞻。一時難安。故有此煩瀆矣。予曰。一則公格私義。少無可引之端。一則勇往直前。決非請遞之時。卿若如此。則國事世道。誰可擔當乎。命善曰。鞫獄事。誠可悶矣。予曰。卿等見此錦伯密啓。則可以知之。而所謂靈泉庵僧。年近九十。無可憑問。而他餘罪囚之供。亦多相左矣。命善曰。不可不一番嚴覈。而姑未鉤得。極爲憤痛矣。予曰。沈哥聞是若淵之甥侄。崔哥亦是若淵之妻娚云。似是若淵餘屬之所譸張也。命善曰。泓徵重遂。俱無一言吐實。其情狀痛惡矣。予曰。重遂之前後所供。極爲妖惡矣。命善曰。其爲人極狡惡。且於下獄時嚙舌云。亦是斷言根之意矣。予曰。此囚時或解杻乎。判尹李命植曰。無經斃之慮矣。予曰。世杓在捕廳。問以湯武之擧何意。則直謂以以臣代君云。又問以何意。則輒稱以今世上云乎。知事具善復曰。果然矣。福源曰。重遂亦必無不知之理矣。予曰。世杓願被一律云然乎。司直李敬懋曰。渠之所供。輒曰矣叔旣犯大逆。亦願同死矣。予曰。泓賊上疏。借述之人。終始隱諱耶。命善曰。終不直告。誠極痛惡。而其中李崔蔡三人。不可不究問矣。予曰。判金吾。知義禁先退賓廳。取見密啓。抄出肯綮可也。予曰。臺臣李延伋。誰之族也。命善曰。李頤祥之侄矣。予曰。李頤祥曾於宮官時見之。爲人甚精。且能文矣。今番陳疏。極爲可怪。將欲處分而姑置矣。福源曰。此人未諳本事而然矣。予曰。居在近密。作此擧措。故在鄕之人。又復若此。以致擧世之波蕩。日前沈念祖處分。良以此也。此臺臣登科在於何年乎。命善曰。與臣同榜矣。予曰。何其沈滯也。命善曰。極爲可惜矣。予曰。近來判堂之政。不得爲陞品云者。有何所據乎。吏曹判書李惟源曰。臣則姑未當之。而聞政吏必拒塞云矣。予曰。吏曹事。誠可悶矣。吏郞年久後復出。故政吏輩以吏郞看作別件物事。凡於政注間事。輒以無文跡之事。强作格例。判堂亦不得任自爲之。其弊不可言矣。且以古例言之。實郞廳有故然後。方差假郞廳。而近來則勿論實郞有故無故。每以假郞替行。使之六朔入直。此亦古規乎。此後政吏又以無稽之事。有所執難。則當施定配之典。卿亦嚴飭可也。近來沈屈者。奚但彼臺臣而已。必多積年沈滯之人。而銓曹不爲陞擬。將何以振淹疏滯乎。命善曰。誠然矣。命善曰。錦伯職銜。當書知中樞。而不書者可怪矣。予曰。正卿若除畿伯。則書知中樞。而錦伯則似無之矣。予曰。本宮展拜後。當親詢民瘼。監董堂上及貢巿堂上。率新接民人。來待於宮門外也。予曰。全州女人上言事。見本道伯査啓。則有所相左。是何故也。刑曹判書鄭昌聖曰。各人招辭。皆是誣告矣。予曰。監司所報。雖置重律。係是疑獄。則放之無妨矣。昌聖曰。待用刑。更加盤覈後處之似好矣。予曰。卿言果是矣。命善曰。行漏十坐。令戶曹責納。其爲經費。亦甚不些。是亦可悶矣。予曰。行漏之有弊。予亦預料矣。然而無此行漏。則山川享祀。何以知時刻乎。命善曰。觀星覘天。則可占正時矣。予曰。觀象監無可往之人乎。命善曰。觀象禁漏所任各異。有難代送矣。予曰。昨日加資之人爲好耶。命善曰。然矣。但安思行落散。可惜矣。善復曰。臣營馬兵。適往弘濟院。掘得竹節鳥銃十八柄。其上刻以萬曆二字矣。予曰。似是古戰場所埋之物矣。善復曰。考閱軍器寺。亦有此樣一柄矣。臣近鑄胡銃。而其制輕妙。依此樣造給武藝別監似好矣。予曰。一柄以看品次。將臣出去持來也。戶曹判書金華鎭曰。李判府事月廩有輸送之敎。而方在合啓中。故不得領受。一向輸送。亦似如何矣。予曰。本曹之連日草記。亦欠誠實。姑待停啓後輸送好矣。兵曹判書金熤曰。禁軍祿試射。不可不從近爲之矣。予曰。明日則値動駕。必於一兩日內。雖値殿坐齋日。勿拘設行可也。命善曰。本宮官員二人。凡於替直之際。亦有苟艱之弊。無論文蔭。加出令一窠宜矣。予曰。本宮置都提調提調者。蓋倣 宗廟例也。加設令一窠。亦似無妨矣。刑曹判書鄭昌聖曰。干連罪人中。爲原州京主人者。素與澤賊親密。而遽然白放。恐爲太寬矣。予曰。錄啓中趙哥二人。何以爲之乎。昌聖曰。以夢獜之壻。多有干犯之事矣。命善曰。不可不一番嚴覈矣。予曰。然則姑爲移送捕廳也。福源曰。夢獜所供。極爲妖惡矣。予曰。不知義翊云者。亦極巧詐矣。予曰。獄囚尙不吐實。無究覈之路。何以則爲奸耶。命善曰。蔡哥父子。加刑以問宜矣。予曰。崔哥旣是若淵切姻。必有怨國之心矣。金華鎭曰。內局事。不善擧行。故臣切惶懍矣。予曰。事面甚重。故姑令置之。而掌務官則誠極痛駭矣。昌聖曰。箋文今已出草。當旬政院入之乎。予曰。姑置可也。今所印出。爲幾件乎。昌聖曰。二十件已爲完印。而箋文姑未入印矣。奉安件。當以國朝寶鑑書之乎。予曰。然矣。昌聖曰。奉安件。纂輯諸臣。難以入錄矣。予曰。玉册亦題撰進之臣。何必以此爲拘乎。